Diari Oficial de la Generalitat Valenciana


Sumari del DOGV 3155, del 05-01-1998 (1997/13048)

ACORD de 9 de desembre de 1997, del Govern Valencià, pel qual es declara d'interés comunitari l'ampliació d'una central hortofrutícola, en el terme municipal de Beniflá.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3155

Data del DOGV
:   05-01-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1997/13702


Data del document
:   09-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 9 de desembre de 1997, del Govern Valencià, pel qual es declara d'interés comunitari l'ampliació d'una central hortofrutícola, en el terme municipal de Beniflá. [97/A13061]
  
El Govern Valencià, en la reunió del dia 9 de desembre de 1997, adoptà l'acord següent:
  
"L'entitat mercantil Vicente Giner, SA, sol·licità la declaració d'interés comunitari, pel procediment extraordinari, per a l'ampliació d'una central hortofrutícola existent, en les parcel·les 133 i altres del polígon 1, del terme municipal de Beniflá i d'acord amb els següents
  
Antecedents de fet
  
Primer
  
El 17 de desembre de 1996 va arribar a la Comissió Territorial d'Urbanisme de València la sol·licitud formulada per Vicente Giner, SA, de la declaració d'interés comunitari d'una actuació integral, consistent en l'ampliació d'una central hortofrutícola existent, en les parcel·les 133 i altres del polígon 1 del terme municipal de Beniflá.
  
El 24 de setembre de 1996 l'Ajuntament de Beniflá acorda emetre un informe favorable a l'expedient de referència.
  
El dia 28 de gener de 1997 es va sol·licitar un informe del Servei d'Explotació (Diputació Provincial), de l'Oficina del Pla de Carreteres (Conselleria d'Obres Públiques, Urbanisme i Transports, a partir d'ara COPUT) i de la Direcció General de Desenvolupament Sostenible de la Conselleria de Medi Ambient, i s'hi va adjuntar la documentació presentada als efectes de la declaració d'impacte ambiental.
  
S'han rebut informes favorables de l'Oficina del Pla de Carreteres (COPUT) i declaració d'impacte ambiental.
  
Segon
  
El conseller d'Obres Públiques, Urbanisme i Transports, el 20 de febrer de 1997 va resoldre l'admissió a tràmit de l'expedient i el seu sotmetiment al tràmit d'informació pública, durant el termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. Respecte d'això, es van publicar sengles anuncis en el Diari Oficial de la Generalitat Valenciana, número 3.006, de 4 de juny de 1997, i en el periòdic Las Provincias, de 30 d'abril de 1997. No havent-se presentat cap al·legació ni una altra alternativa a l'expedient en qüestió, segons s'acredita en la diligència emesa per la cap del Negociat de Registre dels Serveis Territorials d'Urbanisme de València, de data 10 de juliol de 1997.
  
Tercer
  
La documentació presentada consta d'una memòria descriptiva, memòria justificativa, plans d'ordenació i informació i estudi d'impacte ambiental.
  
Respecte dels informes sectorials, l'Oficina del Pla de Carreteres de la Conselleria d'Obres Públiques, Urbanisme i Transports emet un informe favorable a la sol·licitud en data 20 de març de 1997.
  
El director general de Desenvolupament Sostenible ha emés una declaració d'impacte ambiental favorable el 22 de setembre de 1997.
  
Quart
  
La Comissió Informativa de la Comissió Territorial d'Urbanisme de València, en data 23 d'octubre de 1997, va emetre un informe favorable sobre aquesta declaració d'interés comunitari.
  
Cinqué
  
El conseller d'Obres Públiques, Urbanisme i Transports va emetre un informe favorable sobre la declaració d'interés comunitari mitjançant la Resolució de data 18 de novembre de 1997.
  
Fonaments de dret
  
Primer
  
Constitueix l'objecte d'aquest expedient l'ordenació i definició de l'ús i aprofitament urbanístic del projecte per a l'ampliació d'una central hortofrutícola, sobre una extensió de 35.620 metres quadrats de sòl no urbanitzable.
  
L'actuació la declaració d'interés comunitari de la qual se sol·licita, ateses les seues característiques (superfície construïda 13.261 m2 existents més 5.140 m2 sol·licitats), constitueix una actuació integral en ella mateixa considerada que fa impossible la seua ubicació en sòls urbans, urbanitzables o aptes per a la urbanització disposats pels planejaments vigents dels municipis de la zona. De manera que la seua ordenació i aprofitament urbanístic ha de resoldre's en els termes que disposa l'article 20 de la Llei de la Generalitat Valenciana 4/1992, de 5 de juny, sobre Sòl No Urbanitzable, per tractar-se d'una activitat industrial que requereix una superfície construïda superior als 8.000 metres quadrats, per això sols pot autoritzar-se la seua implantació en el sòl no urbanitzable com una actuació integral a través del procediment extraordinari de declaració d'interés comunitari.
  
L'activitat que desenvolupa la indústria és la de processat i comercialització de fruites, principalment cítrics. Les operacions que realitzen sobre les fruites acabades de recollir són neteja, selecció, classificació i envasament.
  
Segon
  
Respecte del procediment, s'han observat en aquest cas les prescripcions legals que exigeix l'esmentada Llei Valenciana del Sòl No Urbanitzable. La documentació de l'expedient està completa en els termes requerits per l'article 20.2, segon paràgraf, d'aquesta Llei 4/1992 i la vigent legislació d'impacte ambiental.
  
Tercer
  
L'actuació integral projectada, per les pròpies dimensions constitueix un element influent en l'estructura territorial. Es proposa un emplaçament pròxim al que actualment ocupa l'actuació, que permet resoldre les infraestructures dels serveis necessaris per a l'actuació. En aquest sentit, l'accés es realitza a través de la carretera a la Font d'En Carròs VV 1013, sense que es preveja un increment de trànsit com a conseqüència de la modificació proposada. L'activitat es planteja com una actuació integral, ja que resol per ella mateixa el seu ensamblatge territorial, de forma que garantisca la solució dels serveis sense que, per altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica que les instal·lacions existents gaudeixen d'aquests serveis sense que l'ampliació sol·licitada incremente de manera rellevant les demandes exigides d'aquests.
  
Quart
  
La promotora de l'expedient assumeix el compliment de les obligacions, deures i cessions exigits conforme l'apartat 1.c de l'article 20 de la Llei de la Generalitat Valenciana 4/1992, de 5 de juny, i ha optat per una compensació econòmica per l'import de 4.256.000 pessetes. L'arquitecte municipal en data 3 de desembre de 1996 ha emés un informe favorable sobre aquesta compensació.
  
Cinqué
  
A l'hora de definir l'adequació de l'actuació a l'ordenació territorial i urbanística, cal tenir en compte que consten en l'expedient informes sectorials favorables de les administracions que estan afectades per l'actuació i principalment dels òrgans mediambientals mitjançant la declaració d'impacte ambiental (Direcció General de Desenvolupament Sostenible) i de carreteres (l'Oficina del Pla de Carreteres, COPUT). Són aquestes les principals administracions afectades per raons d'ordenació del territori.
  
Sisé
  
El Govern Valencià és l'òrgan competent per a la resolució de l'expedient, amb la consegüent aprovació i definició de l'ús i aprofitament, en virtut del que disposa l'article 20 de la Llei de la Generalitat Valenciana 4/1992, de 5 de juny, amb l'informe previ del conseller d'Obres Públiques, Urbanisme i Transports i de la Comissió Informativa d'Urbanisme, d'acord amb els articles 5 i 11 del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
De conformitat amb els preceptes legals esmentats i altres de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament per a l'ampliació d'una central hortofrutícola existent en les parcel·les 133 i altres del polígon 1, en sòl no urbanitzable del terme municipal de Beniflá, com a actuació integral d'interés comunitari que es desenvoluparà en els termes de l'article 20 de la Llei de la Generalitat Valenciana 4/1992, de 5 de juny.
  
Aquesta ordenació i declaració d'interés comunitari, com també l'adjudicació a què es fa referència en el següent apartat II d'aquest acord, se subjectaran a les condicions especials establides en aquest acord.
  
Segon
  
Adjudicar la dita actuació integral en favor de l'entitat mercantil Vicente Giner, SA, a qui se li atorga la legitimació necessària, als efectes de l'article 20 de la Llei de la Generalitat Valenciana 4/1992, de 5 de juny, per a promoure l'ampliació d'una central hortofrutícola.
  
Tercer
  
Condicionar i vincular la dita adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats -en favor de l'Ajuntament- per a sufragar actuacions urbanístiques públiques. L'incompliment o no-satisfacció de les dites obligacions determinarà la caducitat d'aquesta adjudicació i, si s'escau, de la mateixa declaració d'interés comunitari que té per objecte.
  
Quart
  
Tots els canvis que es produïsquen en la titularitat de la promoció de l'actuació integral necessitaran l'autorització prèvia del Govern Valencià.
  
Cinqué
  
L'acord d'adjudicació assenyalat en el precedent apartat II, sense perjudici del que disposa l'apartat III, caducarà si, en el termini de sis mesos comptador des de la seua notificació i publicació en el Diari Oficial de la Generalitat Valenciana, no s'ha sol·licitat per l'entitat mercantil interessada, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per una resolució motivada del conseller d'Obres Públiques, Urbanisme i Transports. L'eventual declaració de caducitat de l'adjudicació, l'emetrà, si arriba el cas, el conseller d'Obres Públiques, Urbanisme i Transports, a qui aquest acord confereix les facultats necessàries amb aquest fi, amb l'expedient previ instruït amb l'audiència de l'interessat i de l'Ajuntament de Beniflá. Aquesta declaració, si s'efectuara, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la llicència municipal d'obres, l'adjudicatari haurà d'obtenir els permisos, llicències i autoritzacions que siguen necessaris per al lícit exercici de l'activitat i, en especial, haurà de complir les condicions imposades en l'informe favorable de 20 de març de 1997, de l'Oficina del Pla de Carreteres de la Conselleria d'Obres Públiques, Urbanisme i Transports.
  
Sisé
  
El desenvolupament de l'actuació integral s'ajustarà al projecte presentat pel promotor adjudicatari, excepte en els aspectes que resulten afectats per les condicions imposades per la declaració d'impacte ambiental de 22 de setembre de 1997, condicions que prevaldran i que hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita central hortofrutícola.
  
Contra aquest acord, que posa fi a la via administrativa, es podrà interposar un recurs contenciós administratiu, davant la sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'aquest acord en el Diari Oficial de la Generalitat Valenciana. Per a la interposició d'aquest recurs serà un requisit imprescindible que amb caràcter previ el recurrent comunique al Govern Valencià la interposició d'aquest, d'acord amb el que disposen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que considere oportú.
  
València, 9 de desembre de 1997
  
El conseller secretari del Govern Valencià,